Diari Oficial de la Generalitat Valenciana


Sumari del DOGV 3577, del 07-09-1999 (1999/7696)

ORDRE de 20 d'agost de 1999, de la Conselleria de Benestar Social, per la qual es convoquen els VI Premis Projectes Fi de Carrera en matèria d'accessibilitat al medi físic.
----------------------------------------------------------------------------------------------------------------------------------------------------------------------------

### Dades del document

Número de DOGV
:   3577

Data del DOGV
:   07-09-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/7696


Data del document
:   20-08-1999

Organisme emissor
:   Conselleria de Benestar Social

Tipus de document
:   Ordre

Descriptors 

:   * mitjans per a discapacitats
    * premi cultural
    * distinció honorífica
    * universitat

ORDRE de 20 d'agost de 1999, de la Conselleria de Benestar Social, per la qual es convoquen els VI Premis Projectes Fi de Carrera en matèria d'accessibilitat al medi físic. [1999/Q7696]
  
Entre els objectius de la nova Llei de Serveis Socials de la Comunitat Valenciana està la prevenció, el tractament i l'eliminació de qualsevol causa de marginació, d'inadaptació o de desigualtat social, que es materialitzen en les successives convocatòries d'ajudes destinades a persones beneficiàries, i també en la subvenció de despeses derivades de l'eliminació de barreres arquitectòniques, urbanístiques i de la comunicació. A banda d'aquests objectius, aquesta Conselleria de Benestar Social assumeix com a essencial la necessitat de realitzar activitats adreçades a conscienciar els ciutadans i les ciutadanes sobre les dificultats de qui viu en un medi que no té en compte les barreres que han de superar cada dia.
  
Com a culminació d'aquestes tasques d'atenció directa individualitzada i de conscienciació col·lectiva, aquesta conselleria convoca els VI Premis Projectes Fi de Carrera en matèria d'accessibilitat al medi físic, amb la finalitat de potenciar no sols la realització d'estudis sobre la matèria de futurs professionals i futures professionals, sinó també les actituds d'aquestes persones que es materialitzaran en un treball que originarà ciutats més accessibles, on tots el veïns i veïnes assumisquen els espais adaptats com a forma natural i habitual de viure en cada medi.
  
Tots aquests esforços des de l'àmbit públic s'orienten a millorar les condicions dels sectors de població que estan en inferioritat de condicions respecte a la resta de ciutadans i de ciutadanes, perquè tots puguen fer ús dels drets que la Constitució espanyola ha concedit amb absoluts termes d'igualtat.
  
Amb aquesta convocatòria es contribueix a la consolidació del pla d'actuació en matèria d'accessibilitat al medi físic i a la implicació dels professionals i de les professionals de l'arquitectura i l'enginyeria en un projecte comú de normalització d'un entorn accessible a tots els ciutadans i a totes les ciutadanes.
  
Per tot això, i en virtut de les facultats atribuïdes pel Decret 93/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social (DOGV número 3.551, de 2 d'agost de 1999),
  
ORDENE
  
Article 1. Objecte i participants
  
Es convoquen els VI Premis Projectes Fi de Carrera en matèria d'accessibilitat al medi físic.
  
Els premis tenen com a objecte reconéixer els projectes fi de carrera realitzats per alumnes de la Universitat Politècnica de València, l'Escola Politècnica Superior de la Universitat d'Alacant, i l'Escola Superior de Tecnologia i Ciències Experimentals de la Universitat Jaume I de Castelló de la Plana, el contingut dels quals tracta el tema de l'accessibilitat al medi físic i signifiquen una millora en la qualitat de vida dels ciutadans i de les ciutadanes, i en la tasca dels departaments universitaris a què estan adscrits els professors tutors o les professores tutores dels projectes.
  
Article 2. Seccions i quantia dels premis
  
S'estableixen tres premis de 500.000 pessetes (3.005,06 euros), que s'adjudicaran en tres seccions diferents:
  
1. Treballs d'accessibilitat: treballs l'objectiu principal del qual és l'accessibilitat mateix, tant com a estudis teòrics i d'investigació, com d'estudis pràctics. En les àrees d'urbanisme i arquitectura.
  
2. Treballs genèrics: treballs en què, independentment de l'objectiu plantejat pels departaments o professors corresponents, resolguen, de la forma més adequada, l'accessibilitat com un paràmetre o requisit més dins del projecte global. En les àrees d'urbanisme i arquitectura.
  
3. Ajudes tècniques: estudis sobre ajudes tècniques complementàries a l'urbanisme, l'educació, el transport i la comunicació.
  
L'import dels premis es distribuirà entre l'autor o autora del projecte fi de carrera i el departament universitari a què estiga adscrit el professor tutor o la professora tutora d'aquell, i s'adjudicarà a cadascun la quantitat de 250.000 pessetes (1.502,53 euros).
  
Si queda desert el premi en algun dels tres apartats, podrà atorgar-se dins d'una altra secció, si el jurat creu que hi ha treballs que en són mereixedors.
  
Article 3. Presentació de treballs i documentació
  
3.1 Els treballs hauran de presentar-se personalment o per correu certificat en la Direcció General de Serveis Socials, al carrer de Colom, número 80, 46902 València, i s'indicarà al sobre "Premis Projectes Fi de Carrera 1999", sense perjudici del que disposa l'article 38.4 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE número 12, de 14 de gener de 1999).
  
3.2 Les persones interessades presentaran:
  
a) Un escrit en què es manifestarà la seua voluntat de presentar-se al concurs i en què constaran les següents dades relatives a (vegeu annex I):
  
1. Treball: títol i secció a què es presenta.
  
2. Autor/autora: nom i cognoms, adreça, telèfon i document nacional d'identitat.
  
3. Tutor/tutora: nom i cognoms, departament i escola.
  
b) Còpia del projecte fi de carrera que inclourà tot el material gràfic que en forma part. El projecte ha d'anar acompanyat d'una memòria que haurà d'especificar les solucions d'accessibilitat del projecte, escrites i gràfiques, de forma separada, en què es detallen els aspectes del treball i les solucions pràctiques que proposa i que, segons el parer de la persona concursant, puguen ser, posteriorment, valorades pel jurat des del punt de vista de l'accessibilitat. L'extensió de l'esmentada memòria no superarà els quatre folis.
  
c) Certificat en què conste la data en la qual ha sigut aprovat el projecte en la universitat corresponent. La participació en aquesta convocatòria exigeix que el projecte fi de carrera haja sigut aprovat per la universitat corresponent en el període comprés entre l'1 d'octubre de 1998 i el 30 de setembre de 1999.
  
Article 4. Termini de presentació
  
El termini de presentació dels treballs començarà l'endemà de la publicació de la convocatòria en el Diari Oficial de la Generalitat Valenciana i finalitzarà el dia 15 d'octubre de 1999.
  
Article 5. Composició del jurat
  
La composició del jurat és la següent:
  
- Presidenta: la directora general de Serveis Socials o persona que la substituïsca.
  
- Vicepresident: vicerector d'Investigació i Desenvolupament Tecnològic de la Universitat Politècnica de València.
  
- Vocals:
  
\* El cap de l'Àrea d'Infrastructures de la Conselleria de Benestar Social.
  
\* Un professor o una professora de la Universitat Politècnica de València per cadascuna de les tres seccions establides en l'article 2, designats pel rector de la universitat.
  
\* Un professor o una professora de l'Escola Politècnica Superior de la Universitat d'Alacant, designat pel director de l'escola.
  
\* Una persona professional expert en matèria d'accessibilitat designat per la directora general de Serveis Socials.
  
\* Una persona representant de la Delegació del Col·legi Oficial d'Arquitectes de la Comunitat Valenciana.
  
\* Una persona representant de la Delegació del Col·legi Oficial d'Aparelladors i Arquitectes Tècnics de la Comunitat Valenciana.
  
\* Un tècnic o una tècnica de la Direcció General de Serveis Socials qui hi actuarà com a secretari o secretària.
  
El jurat podrà declarar deserts els premis.
  
Article 6. Resolució
  
Es delega en la directora general de Serveis Socials la resolució d'aquesta convocatòria, la qual es dictarà sobre la base del veredicte vinculant del jurat i finalitzarà la via administrativa.
  
El termini màxim per a dictar resolució serà d'un mes comptador des de la data d'acabament del termini de presentació de treballs fixat en aquesta ordre.
  
Article 7. Publicació i retirada de treballs
  
La resolució de la convocatòria serà publicada en periòdics de difusió autonòmica i també a la seu de la Direcció General de Serveis Socials, al Rectorat de la Universitat Politècnica de València, a l'Escola Politècnica d'Alacant i a la Universitat Jaume I de Castelló de la Plana.
  
La Direcció General de Serveis Socials, en virtut de l'autorització expressa de l'autor o de l'autora, es reserva el dret de publicar, totalment o parcialment, el contingut dels treballs premiats. L'autorització expressa s'efectuarà per escrit, comprensiva de l'abast de la cessió, d'acord amb les obligacions de les persones concursant premiades a què es fa referència en l'article 8.4 de la convocatòria.
  
Els treballs presentats que no resulten premiats podran ser retirats en el termini de tres mesos, després de publicada la resolució de la convocatòria. Els treballs que no siguen retirats en aquest termini, quedaran en poder de la Direcció General de Serveis Socials, la qual podrà destruir-los, publicar-los, difondre'ls o reproduir-los totalment o parcialment.
  
Article 8. Obligacions de les persones premiades
  
1. Acceptar la totalitat de les bases de la convocatòria.
  
2. Assumir les actuacions de control financer que corresponguen a la Intervenció General en relació amb el premi concedit.
  
3. Comunicar a la Direcció General de Serveis Socials l'obtenció d'ajudes per la mateixa finalitat, procedents de l'administració pública o d'ens públics o privats.
  
4. Cedir a la Direcció General de Serveis Socials el treball, en cas de resultar premiat, i autoritzar la mencionada Direcció General per temps il·limitat i en qualsevol àmbit territorial, per a l'exercici dels drets de reproducció, de distribució, de comunicació pública i de modificació dels projectes premiats.
  
Article 9. Pagament i justificació
  
El pagament de la totalitat de l'import es realitzarà un cop dictada per la directora general de Serveis Socials la resolució d'adjudicació dels premis i en la mesura que aquesta resolució suposa la conformitat a la justificació de les quantitats atorgades.
  
Article 10
  
S'estableix una dotació pressupostària de 1.500.000 pessetes (9.015,18 euros), la qual serà atesa en la secció 16, a càrrec del programa pressupostari 313.10, Serveis Socials, línia de subvenció 428/000/99 (codi comptable 1.828) "Foment de línies d'investigació social".
  
DISPOSICIÓ FINAL
  
Contra les bases d'aquesta convocatòria es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes des de l'endemà al de la seua publicació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà del de la seua publicació. Tot això de conformitat amb allò que s'ha establit en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú i els articles 10 i 46 de la Llei de 29/1998, de 13 de juliol, Reguladora de la Jurisdicció Contenciosa Administrativa, sense perjudici que puga exercitar-se qualsevol altre que s'estime procedent.
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 20 d'agost de 1999
  
La consellera de Benestar Social,
  
CARMEN MAS RUBIO
  
ANNEX I
  
Dades de l'autor alumne o de l'autora alumna participant:
  
Cognoms\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Nom\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
NIF\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Adreça\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Localitat\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
CP\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Província\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Telèfon\_\_\_\_\_\_\_\_\_\_\_\_\_\_\_\_\_\_\_
  
Dades del projecte fi de carrera:
  
Títol\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Secció\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
SOL·LICITE: ser admés o admesa com a participant dels VI Premis Projectes Fi de Carrera, i amb aquesta finalitat adjunte el material i la documentació exigida en les bases de la convocatòria i accepte aquestes en la seua totalitat.
  
CEDISC: a la Direcció General de Serveis Socials el treball presentat, si aquest resulta premiat, i autoritze la mencionada Direcció General per temps il·limitat i en qualsevol àmbit territorial, per a l'exercici dels drets de reproducció, de distribució, de comunicació pública i de modificació d'aquest.
  
\_\_\_\_\_\_\_\_\_\_\_\_\_\_\_\_\_, \_\_\_\_ d \_\_\_\_\_\_\_\_\_\_\_\_\_\_ de 1999
  
(signatura)
  
Dades del professor tutor o de la professora tutora:
  
Cognoms\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Nom\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Escola\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Departament\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Adreça\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Localitat\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
CP \_\_\_\_\_\_\_\_\_\_\_\_\_\_\_\_\_\_\_\_\_\_
  
Província\_\_\_\_\_\_\_\_\_\_\_\_\_\_\_\_\_